
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-568-19-006

Днес, 15.01.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Пламен Йоцов
Член: Силвия Къдрева


У С Т А Н О В И :
Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-568/09.07.2019 г. 
Сигналът е насочен срещу Антон Т. Троев – общински съветник в Общински съвет (ОбС) – Б. за мандат 2015-2019 година.
По същество, в сигнала се твърди, че Антон Троев, в качеството си на общински съветник в ОбС-Б. е участвал в заседание, проведено на 25.04.2019 г., на което Общинският съвет с Решение № 525, взето с протокол № 57/25.04.2019 г. е дал съгласие  да бъдат продадени чрез публичен търг с тайно наддаване и да бъдат определени пазарни оценки на следните общински недвижими имоти: поземлени имоти № 62.1, № 62.3, № 62.4 и № 62.10 по плана на новообразуваните имоти на местност „Д.“, землище с. С. Впоследствие неговата съпруга А. Т. е участвала в проведени публични търгове и е определена за купувач на поземлени имоти № 62.3 и № 62.4. Поради факта, че същата се намира в граждански брак с Антон Троев, се излагат доводи за наличие на конфликт на интереси по отношение на Троев, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
Към сигнала са  приложени като доказателства: Копие на протокол № 57/25.04.2019 г. от 57-мо заседание на ОбС-Б., Копие на решение № 525/25.04.2019 г. на ОбС-Б., Заповед № 479/17.06.2019г. на ВрИД Кмет на община Б., Заповед № 480/17.06.2019г. на ВрИД Кмет на община Б., Копие от договори № 126/13.08.2014 г., № 127/13.08.2014 г. за покупко-продажба на недвижими имоти – частна общинска собственост.
 Във връзка с твърденията в сигнала Комисията е изискала от Постоянната комисия по чл. 72, ал. 2, т. 3 от ЗПКОНПИ към ОбС- Б. и с писмо, вх. № ЦУ01/25556/24.10.2019 г. на КПКОНПИ, са получени доказателства за служебното качество на Антон Троев – общински съветник в ОбС-Б. – клетвен лист от 08.11.2018 г. и подадена от него декларация по чл. 35, ал. 1, т. 1 от ЗПКОНПИ от 08.11.2018 година.  Комисията е изискала от кмета на община Б.  и с писмо вх. № ЦУ01/25554/24.10.2019г. на КПКОНПИ са получени информация и цялостна документация във връзка с процедура по провеждане на публичен търг с тайно наддаване за продажба на общински недвижими имоти в местност „Д.“, землище на с. С.
 Комисията служебно е извършила справки на електронната страница на Община Б., в електронната страница на Общинска избирателна комисия Б., в регистър НБД „Население“, Търговски регистър и Имотен регистър.

От събраните в хода на административното производство доказателства,     Комисията  установи следното от фактическа страна:

 Сигналът е подаден от лице с посочени три имена, ЕГН и е подписан.
 Антон Т.Троев е избран за общински съветник в Общински съвет – Б., видно от решение на Общинска избирателна комисия Б. № 208-МИ от 02.11.2018г., удостоверение № 14/02.11.2018г. на ОИК–Б. и клетвен лист от 08.11.2018 година.
 Видно от Протокол № 57/25.04.2019г., Антон Троев е присъствал на заседание на Общински съвет – Б., проведено на 25.04.2019г., на което е гласувал „за“ приемане на решение № 525 за даване на съгласие за продажба след провеждане на търг с тайно надаване на общински недвижими имоти № 62.1, № 62.3, № 62.4 и № 62.10 по плана на новообразуваните имоти на местност „Д.“, землище с. С., както и за приемане и одобряване на изготвената от лицензиран експерт пазарна оценка на имотите и определяне на начална тръжна цена за всеки от тях.
  С решението на ОбС-Б. е утвърдена пазарна цена на имотите и е дадено съгласие горепосочените имоти да се обявят за продажба чрез публичен търг с тайно наддаване при първоначална цена, съответстваща на представената експертна оценка. В изпълнение на решението на Общинския съвет, ВрИД кмет на община Б. организира търга, като определя дата на провеждане и депозит на участниците, регламентира реда и начина на подаването на офертите, разноските, които спечелилият търга следва да заплати, обявява процедурата на официалната интернет страница на общината и определя комисия, която да проведе търга. 
  След проведен публичен търг с тайно наддаване, А. Д. Т. е обявена за купувач на поземлени имоти № 62.3 и № 62.4  със заповеди на ВрИД кмет на община Б. № 479 от 17.06.2019 и № 480 от 17.06.2019г.
  Видно от направена справка в регистър НБД „Население“ Антон Т. Троев се намира в граждански брак с лицето А. Д. Т., считано от 1999.
  На основание чл.72, ал.5 от ЗПКОНПИ, с покана с изх. № ЦУ01/29356 от 13.11.2019г., Антон Троев, в качеството му на общински съветник в Общински съвет – Б. и лице, заемащо висша публична длъжност по чл.6, ал.1, т.32 от ЗПКОНПИ, е поканен за изслушване пред Комисията. На 04.12.2019г. същият се яви и бе изслушан по т.11 от дневния ред на заседанието.
   В обясненията си, дадени пред Комисията, и в депозирано от него писмено становище с вх. № 31075 от 04.12.2019г., Троев заявява, че е взел участие в заседание на ОбС-Б. и е гласувал „За“ продажбата на общински недвижими имоти в местност „Д.“, землище на с. С. по Докладна записка с вх. № 98 от 15.04.2019г. на кмета на община Б., ръководен от интересите на общината и с мотив – осигуряване на постоянни източници на приходи за общинския бюджет и за финансиране на част от общинските дейности. Заявява,че не е извършвал нарушение и не е гласувал в частен интерес, че от гласуването на Решение № 525 от 25.04.2019г. не произтичат никакви конкретни облаги за него или за свързано с него лице, както и че към момента на гласуването няма как да се знае колко участници ще се явят на търга с тайно наддаване и кой от тях ще предложи най-висока цена. 
 В подкрепа на твърденията си, Троев прилага Решение № 2485 от 29.11.2019г. на АС-Пловдив, Решение № 4924 от 09.04.2013г., V отделение на ВАС, Решение № 1954 от 12.04.2014г., VII отделение на ВАС, Решение № 12083 от 13.10.2014г., VII отделение на ВАС и Решение № 833 от 20.01.2015г., VII отделение на ВАС.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – Б. Антон Троев е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
В правомощие на Общинския съвет, съгласно разпоредбата на чл. 21, ал. 1, т. 8 от Закона за местното самоуправление и местната администрация (ЗМСМА), е приемането на решения за придобиване, управление и разпореждане с общинско имущество. Отделно от това, чл. 33, ал.1, т. 3 от с.з. регламентира, че общинският съветник има право да участва в обсъждането и решаването на всички въпроси от компетентността на съвета.
В хода на производството се установи, че Антон Троев, в качеството си на общински съветник в ОбС-Б., е упражнил правомощията си на общински съветник, произтичащи от разпоредбата на чл. 21, ал. 1, т. 8 от ЗМСМА, при гласуването и приемането на Решение № 525 на ОбС-Б., взето с протокол № 57/25.04.2019 г., за даване на съгласие за продажба след провеждане на търг с тайно надаване на общински недвижими имоти № 62.1, № 62.3, № 62.4 и № 62.10 по плана на новообразуваните имоти на местност „Д.“, землище с. С., както и за приемане и одобряване на изготвената от лицензиран експерт пазарна оценка на имотите и определяне на начална тръжна цена за всеки от тях.
Наличието на граждански брак между Антон Троев и А. Т. обуславя свързаност между тях по смисъла на §1, т.15, б. „а“ от ЗПКОНПИ.
Упражнените правомощия от страна на Антон Троев, в качеството му на общински съветник в ОбС-Б., при гласуване на  Решение № 525 от 25.04.2019 г. не са в негов частен интерес или в интерес на свързано с него лице.
           Това е така, тъй като решението е принципно и няма за пряка последица разпореждане с имотите. То е част от сложен фактически състав по продажбата на имоти – общинска собственост, изразяващ се в провеждането на цяла процедура, при допълнително обявени условия, проведена от кмета на общината и определена комисия, в която Троев няма участие. От решението, с което се открива тръжната процедура, не произтичат никакви конкретни облаги по смисъла на чл. 54 от ЗПКОНПИ за гласувалия общински съветник или за свързани с него лица по смисъла на §1, т.15 от ЗПКОНПИ. Тръжната процедура е открита за неограничен кръг субекти и със самото приемане на решението на общинския съвет не се създават предпоставки, които да доведат до предимство и поставянето в по-благоприятно положение на някой от потенциалните участници в търга. Към момента на приемането на решението не е било възможно да се предвиди колко участници ще участват в публичния търг или да се ограничи броя им, кои от тях ще бъдат допуснати, какви условия ще предложат и чия оферта ще бъде предпочетена. Възможността да бъдат закупени имотите е възникнала за всички правни субекти, участващи в търга, поради което не може да се приеме, че решението е акт в полза на съпругата на Троев. Определеният размер на началната тръжна цена като реквизит на решението също не дава никакво преимущество за нея. По този начин за свързаното с общинския съветник лице, което е само един от потенциалните много участници в процедурата, не е създадено предимство или по-благоприятно положение, поради което не може да се обоснове и наличие на частен интерес при гласуването на Антон Троев (В този смисъл Решение № 4924 от 09.04.2013г. на ВАС, Решение № 13332 от 15.10.2013г. на ВАС, Решение № 833 от 26.01.2015г. на ВАС, Решение № 1954 от  12.04.2014г. на ВАС и Решение № 12083 от 13.10.2014г. на ВАС).
Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
Предвид изложеното, на основание чл. 74, ал. 1 и ал. 2 и чл. 73 от ЗПКОНПИ, Комисията за противодействие на корупцията и за отнемане на незаконно придобитото имущество:





Р Е Ш И:

 НЕ УСТАНОВЯВА конфликт на интереси по отношение на Антон Т. Троев, ЕГН: *****, общински съветник в Общински съвет – Б. и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуване на Решение № 525 на ОбС-Б., взето с протокол № 57/25.04.2019 г., за даване на съгласие за продажба след провеждане на търг с тайно надаване на общински недвижими имоти № 62.1, № 62.3, № 62.4 и № 62.10 по плана на новообразуваните имоти на местност „Д.“, землище с. С., както и за приемане и одобряване на изготвената от лицензиран експерт пазарна оценка на имотите и определяне на начална тръжна цена за всеки от тях, поради липса на частен интерес.

Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

КОМИСИЯ:
ПРЕДСЕДАТЕЛ:……………………/п/……………….………./СОТИР ЦАЦАРОВ/
           ЗАМЕСТНИК - ПРЕДСЕДАТЕЛ: …………/п/………………/АНТОН СЛАВЧЕВ/
           ЧЛЕН: ……………………………/п/……………...….….………/ПЛАМЕН ЙОЦОВ/
           ЧЛЕН: …………………..………/п/…………………..…….…./СИЛВИЯ КЪДРЕВА/

